ব্যাংক তার ঋণ আদায়ে মামলা করবে অর্থঋণ আদালতে। এটা বিশেষ কোর্ট। কিন্তু যে ঋণের কোন ডক্যুমেন্ট নেই, চার্জ ডক্যুমেন্ট নেই, মর্টগেজ করা সম্পত্তি নেই সেই ঋণ তো ‘ঋণ’ই নয়। তার বিরুদ্ধে মামলা হবে কীভাবে? অথচ ‘দুদক’ বলছে সোনালী ব্যাংকের বিরুদ্ধেই মামলা হবে। সকলের জানা দরকার কোন ব্যাংকেরই টাকা আদায়ে মামলা করা ছাড়া উপায় নেই। কিন্তু তার জন্য নিয়ম-বিধি আছে। সেই বিধি-নিয়ম কেন্দ্রীয় ব্যাংকের। এর ব্যত্যয় ঘটানোর সুযোগ নেই। এমতাবস্থায় সোনালীর বিপদ—ব্যাংকটি কী বাংলাদেশ ব্যাংকের নিয়মে চলবে, না ‘দুদক’-এর নির্দেশ মোতাবেক চলবে? মামলা করতে গেলে প্রথম দরকার ঋণের স্বীকৃতি—তানভীর মাহমুদ সাহেব চার্জ ডক্যুমেন্ট সই করে বলবেন—হ্যাঁ ঋণ আমি নিয়েছি। যদি তিনি বলেন, বিচার করছে ‘দুদক’- চলুক বিচার। এটা ক্রিমিন্যাল বিচার। জেল আছে, জরিমানা আছে। আর যাই হোক ফাঁসি তো নেই। সম্পত্তি বাজেয়াপ্তের বিধান আছে কী? কী মজা না, বিষয়টা! তারপরের নিয়ম হচ্ছে ঋণটি ‘ক্লাসিফাইড’ হতে হবে অর্থাত্ শ্রেণীবিন্যাসিত এবং হতে হবে একেবারে ‘ব্যাড এন্ড লস’। ঐ ক্যাটাগরিতে গেলে তারপর শতভাগ ‘প্রভিশন’ রাখতে হবে। তারপর হবে মামলা। আমার জানা মতে এই হচ্ছে বিধান। ধরা যাক ঋণটি বাংলাদেশ ব্যাংক গুণগত বিচারে ‘ব্যাড এন্ড লস’ করেছে। এখন প্রশ্ন ‘প্রভিশনের’। যদি ২০০০ কোটি টাকার ঋণ হয় তাহলে ২০০০ কোটি টাকা মুনাফা থেকে কেটে ‘প্রভিশন’ করতে হবে। সোনালী ব্যাংকের বাত্সরিক মুনাফা কত? হাজার কোটি, না হয় একটু বেশি। তাহলে দেখা যাচ্ছে ২০০০ কোটি টাকা ‘প্রভিশন’ করলে ব্যাংকটি যাবে লোকশানে। ধরবে বাংলাদেশ ব্যাংক। অর্থাত্ দেখা যাচ্ছে এই সমস্যায় জড়িত হয়ে পড়বে ‘বাংলাদেশ ব্যাংক’ এবং অর্থ মন্ত্রণালয়ের ব্যাংকিং ডিভিশন। তিন সংস্থার সমন্বয় করবে কে? করবে ‘বোর্ড’। বোর্ড তো নেই। বোর্ডের অনুপস্থিতিতে কী ব্যবস্থাপনা পরিচালক কোন ক্ষমতাবলে এসব করতে পারবেন? আমার জানা নেই। ‘হলমার্ক’ এখন সোনালীর বিপদ নয়, বিপদ বাংলাদেশ ব্যাংকের, বিপদ অর্থ মন্ত্রণালয়ের।